খরস্রোতের মত কাতারে কাতারে প্রবেশ করেছে তারা, কোন বাধা দেওয়া হয়নি। তারপরের কাহিনী তো রীতিমত ইতিহাস। অনেকেরই জানা নেই। সারা দেশের আনাচে কানাচে থেকে ঝাঁকে ঝাঁকে অজস্র মানুষ এসে বেঁধে দিয়েছে তাদের জন্য ছাউনি, বানিয়েছে তাদের শৌচাগার, পাহাড়ের গভীরে মাটি খুঁড়ে বের করে এনেছে সুপেয় পানির ধারা, দু’হাত ভরে সাহায্য করেছে যে যা পারে তাই দিয়ে, বিনিময়ে কেউই কিচ্ছুই দাবী করেনি। অকুণ্ঠচিত্তে অমানুষিক খাটুনি খেটে আমার বাঙালি ভাইয়েরা এই লক্ষ লক্ষ মানুষকে সাহায্য করেছে, সুদূর তেতুলিয়া থেকে এসেও। অনেকের ধারণা, এখানে মুসলিম ভাতৃত্ববোধের একটা চেতনা কাজ করে থাকতে পারে, কিন্তু আসলে আমার বাঙালিরা তাদের সাহায্যে এগিয়ে এসেছে জাতি, ধর্ম, বর্ণ, শ্রেণী, গোত্র নির্বিশেষে; কোন বস্তুগত প্রাপ্তির আশায় নয়, স্রেফ মানবতার ডাকে সাড়া দিয়ে। কবিগুরুর অমানুষ বাঙালি (“রেখেছ বাঙালি করে, মানুষ করনি”) আজ মনুষ্যত্বের মহাসাগরে সত্যি জাহাজ ভাসিয়েছে, ধরেছে কাণ্ডারি। আর এই বাঙালিরই কতই না পিণ্ডি চটকাই আমরা একটু কিছু ঘটলেই! শত সমস্যায় জর্জরিত এই গরীব দেশ যে কিভাবে এত অসহায় মানুষের সহায় হল তা আমার কাছে সর্বযুগের সপ্তাশ্চর্য।